**Platan západný** (lat. *Platanus occidentalis*) je listnatý, opadavý strom z rodu platan (*Platanus*) z čeľade platanovité (*Platanaceae*). Platan západný je najznámejší severoamerický platan a najväčšie porasty boli v povodí rieky Mississippi, kde platany dosahovali výšku až 60 m.

Opis
----

Platan západný je mohutný strom, vysoký 30 až 40 m (ojedinele až 50 m), s rozložitou korunou. Kmeň má priamy, v obvode dosahuje 6,5 m. Koruna je kužeľovitá, hlavné konáre sú rovné alebo sprehýbané, takmer bez hrčí. Kôra je hnedosivá, odlupujúca sa v dolnej polovici kmeňa v nepravidelných šupinách, vyššie na kmeni a konároch v podlhovastých platniach, ktoré sú farebne menej kontrastné ako u platana javorolistého. Mladé konáriky sú jemne ryhované až hranaté, sú sprehýbané, zelenohnedé, plstnaté, s početnými drobnými lenticelami.

Púčiky sú priame, vajcovité, na vrchole končisté do 10 mm dlhé, zelenohnedé a holé. Prílistky sú do 25 mm dlhé, rýchlo odpadávajúce. Listy sú stopkaté so stokou dlhou 4 až 12 cm. Čepeľ listov je dlaňovito tri až päť laločná, na báze široko klinovitá až guťatá, 15 až 20 cm dlhá a 14 až 22 cm široká, v mladosti na oboch stranách jemne plstnatá, neskôr na líci holá, hladká, lesklá a tmavozelená. Na rube je svetlozelená, len v pazuchách bočných žíl plstnatá. Laloky sú celistvookrajové alebo hrubo zúbkaté a končisté, stredný lalok je širší ako dlhý. Listová jazva je okrúhla.

Platan západný je jednodomá drevina. Kvety sú rozlíšené na samčie a samičie. Husto guľovité súkvetia visia na dlhých stopkách. Súplodie je na ohmat mäkké, s priemerom 25 až 30 mm, spravidla po jednej až dvoch hlávkach na ovisnutej, 10 až 15 cm dlhej stopke. Jednosemenné oriešky sú do 10 mm dlhé a do 2,5 mm široké.

Rozšírenie
----------

Prirodzený areál platana západného je vo východnej časti Spojených štátov. Rozprestiera sa celoplošne pri Atlantickom oceáne na juhu od 29° severnej zemepisnej šírky (roztrúsene zasahuje do Mexika po 22° severnej zemepisnej šírky), po juhovýchodnú Kanadu po 43° severnej zemepisnej šírky na severe. Od východu asi od 75° západnej zemepisnej dĺžky preniká do vnútrozemia až po 97° západnej zemepisnej dĺžky na západe.

Do Európy (Anglicka) bol platan západný introdukovaný pred rokom 1634 (pravdepodobne z Virgínie) to je o 90 rokov neskoršie ako platan východný z Ázie. Severná hranica výsadby prechádza od Anglicka cez severné Francúzsko, Belgicko, Holandsko, severné Nemecko až do Dánska (Kodaň) a Švédska (Göteborg), klesá do Poľska (Poznaň) a cez Ukrajinu až k Čiernemu moru na Krym. V alpsko-karpatskej oblasti sa vysádzal vo Švajčiarsku, Česku, Slovensku a Rumunsku.

Ekológia
--------

Platan západný kvitne v apríli až máji. Pochádza z východnej časti Spojených štátov. Plodiť začína v 20.roku života, najplodnejší je vo veku 50 až 200 rokov. Klíčivosť vo voľnej prírode dosahuje 50%. Druh v rámci areálu rastie vo veľmi rozdielnych klimatických podmienkach, má pomerne širokú ekologickú amplitúdu. Platan rastie vo vlhkých údoliach, vo vegetácii okolo vodných tokov a jazier, v pásme od morského pobrežia až do nadmorskej výšky okolo 950 m. Cenné exempláre sa vyskytujú v Indiane, kde sú najväčšie platany v prirodzenom prostredí a dosahujú výšku 40 m s priemerom kmeňa 3 až 4 m. Najmohutnejšie jedince sú 200 až 300 ročné stromy. V Apalačských vrhoch vystupuje do nadmorskej výšky 760 m.

Význam a využitie
-----------------

Platan západný je parkový strom. Prvé sadenice boli dopestované v Anglicku z originálneho semena a stali sa základom ďalšieho uplatňovania, najmä v tvorbe parkov po celej Európe. Vysoké ekologické nároky na kvalitu a vlhkosť pôdy, výskyt hubovej choroby *Apiognomonia veneta* a citlivosť voči chladu, podstatne znížili dopyt po jeho využívaní v tvorbe krajiny. Tým možno vysvetliť, prečo jeho miesto, nielen v Európe, ale dokonca aj v samotnej Severnej Amerike prebral vitálnejší hybrid platan javorolistý. Pôvodní Američania používali túto drevinu vo svojej tradičnej medicíne.

Hrozby a choroby
----------------

Platan západný sa v európskych záhradách príliš neuplatnil, pretože už mnohokrát sa jeho výsadba stala neúspešnou z dôvodu vymŕzania mladých jedincov, ako aj pre jeho výraznú citlivosť na patogénnu hubu *Apiognomonia veneta*. Dokonca aj v Spojených štátoch bol z tohto dôvodu ako okrasná rastlina nahradený platanom východným a platanom javorolistým.

Referencie
----------

1. ↑   Stritch, L. 2018. Platanus occidentalis. The IUCN Red List of Threatened Species 2018: e.T61956705A136056183.. Accessed on 13 May 2022.
2. ↑  Karol Mičieta, Eva Zahradníková, Michal Hrabovský, Jana Ščefková. *Fylogenéza a morfogenéza cievnatých rastlín, s.153*. Bratislava : Univerzita Komenského, 2018. ISBN 978-80-223-4403-6.
3. ↑   *Platanus occidentalis L.* [online]. POWO - Plants of the World Online, Kew, [cit. 2023-01-06]. Dostupné online. (anglicky)
4. 1 2 3   *Stromy a kry*. Praha : Artia, 1984. ISBN 80-07-00402-5.
5. 1 2 3 4 5 6 7   *Flóra Slovenska V/3*. [s.l.] : Veda, vydavateľstvo Slovenskej akadémie vied, Bratislava, 2006. ISBN 80-224-0189-7.
6. 1 2 3 4  Ladislav Hoskovec. *PLATANUS OCCIDENTALIS L. – platan západní / platan západný* [online]. BOTANY.CZ, 2018-09-17, [cit. 2022-05-08]. Dostupné online. (česky)
7. 1 2 3   *Platanus occidentalis* [online]. Trees and shrubs online; The International Dendrology Society, Hachette UK, [cit. 2022-05-11]. Dostupné online. (anglicky)
8. ↑  W.N. Ellis. *Apiognomonia veneta* [online]. Plant Parasites of Europe, Amsterdam, The Netherlands, [cit. 2022-05-14]. Dostupné online. (anglicky)

Iné projekty
------------

CommonsWikidruhy
* Spolupracuj na Commons Commons ponúka multimediálne súbory na tému **Platan západný**
* Spolupracuj na Wikidruhoch Wikidruhy ponúkajú informácie na tému **Platan západný**